BRATISLAVA 22. augusta (SITA) - V dvoch z piatich obcí sa doplňujúce voľby do orgánov samospráv naplánované na sobotu neuskutočnia, necelé štyri mesiace pred riadnymi voľbami o ne nie je záujem. Voľby poslanca obecného zastupiteľstva nebudú v Hornej Lehote v okrese Dolný Kubín a v Gerlachove v okrese Poprad, keďže sa v stanovenej lehote neprihlásili žiadni kandidáti. Nových zástupcov do orgánov samospráv si v sobotu budú voliť v Andovciach v okrese Nové Zámky, v Martinovej v okrese Rimavská Sobota a v Muli v okrese Veľký Krtíš.
O funkciu starostu Andoviec sa uchádzajú štyria kandidáti. Predchádzajúci starosta zomrel vo februári tohto roku. Ako agentúru SITA informovala zastupujúca starostka Mária Tzutzor, ktorá sama kandiduje za Stranu maďarskej koalície, okrem nej by radi na čele obce stáli aj nezávislí kandidáti Pavel Haulík, Alžbeta Czutzorová a Katarína Gáborová. Voliť sa bude od siedmej do dvadsiatej hodiny v jednej volebnej miestnosti. V Andovciach žije 1296 obyvateľov, z toho 1081 je oprávnených voličov.
V Martinovej v Rimavskosobotskom okrese si budú voliť nového starostu. O tento post sa uchádzajú dvaja kandidáti – 27-ročný Eugen Radič a 50-ročný Tibor Kövi. Agropodnikateľ Radič kandiduje za Hnutie za demokraciu, zámočník a súčasný zastupujúci starosta Kövi za Stranu maďarskej koalície. O tom, ktorý z nich sa stane starostom, má možnosť rozhodnúť 166 Martinovčanov oprávnených voliť. Bývalý starosta Imrich Radič v apríli zomrel. Voliť sa bude od 7:00 do 20:00.
Voľné miesto v päťčlennom obecnom zastupiteľstve v Muli pravdepodobne doplní dôchodca Jozef Bablena, kandidujúci ako nezávislý. Je totiž jediným kandidátom na post, ktorý sa uvoľnil v apríli, keď odstúpila poslankyňa Marcela Botošová. Na zvolenie mu stačí, ak mu odovzdá platný hlas aspoň jeden z 208 oprávnených voličov v obci. Volebné miestnosti budú otvorené od 7:00 do 20:00.
Voľby do orgánov samospráv týchto obcí vyhlásil začiatkom júna zastupujúci predseda Národnej rady SR Béla Bugár.